2 000ste Massey Ferguson-trekker verlaat fabriek | Landbou
Drie verteenwoordigers van Fedmech (van links): mnre. K. Duffield, L. Viljoen en R. Mason.
Die 2 000ste Massey Ferguson-trekker met 'n Atlantis-dieselenjin, wat in Suid-Afrika vervaardig is, het die monteerfabriek in die eerste week van Desember 1982 verlaat.
Die bygaande foto van die trekker het in Landbouweekblad van 4 Maart 1983 verskyn. Drie verteenwoordigers van Fedmech, die eerste vervaardiger wat Atlantis-dieselenjins (ADE) in 'n volledige reeks klein en middelslag-trekkers ingebou het, staan by die trekker. Hulle is, van links, mnre. K. Duffield, L. Viljoen en R. Mason.
Fedmech het in Mei 1981 die heel eerste keer 'n plaaslik gemonteerde trekker gebou en in September 1981 die eerste ADE-enjin ingebou.Die Regering het ADE, wat op Atlantis in die Wes-Kaap gesetel was, in 1979 deur die Nywerheidsontwikkelingskorporasie gestig. Dit het geskied teen die agtergrond van internasionale sanksies teen die land weens die Regering se apartheidsbeleid.
ADE het verseker dat dieselenjins vir militêre en burgerlike (landbou- en nywerheids-) doeleindes beskikbaar sou wees, ondanks die sanksies.Die maatskappy was gelisensieer om Mercedes Benz- en Perkins-dieselenjins te vervaardig.
ADE se lewensvatbaarheid is verseker deurdat swaar boetes opgelê is vir enige voertuie en landbouwerktuie met ingevoerde enjins. Die maatskappy het in 1999 tot 'n einde gekom.
In die laaste jare van sy bestaan het ADE 'n kontrak gehad om 10 000 enjins vir Russies vervaardigde vragmotors en trekkers in Kuba te vervaardig. Die ANC-regering, wat ná apartheid in 1994 aan die bewind gekom het, het die skuld vir die enjins afgeskryf uit erkentlikheid teenoor Rusland en Kuba vir hul steun in die stryd teen apartheid.